স্বাধীন বিচার ব্যবস্থায় আদালত বিএনপির চেয়ারপারসন খালেদা জিয়াকে গ্রেপ্তারের যে পরোয়ানা দিয়েছে, তাতে আওয়ামী লীগের কোনো হাত নেই বলে দাবি করেছেন দলটির জ্যেষ্ঠ নেতা স্বাস্থ্যমন্ত্রী মোহাম্মদ নাসিম। আজ শুক্রবার রাজধানীর ইঞ্জিনিয়ার্স ইনস্টিটিউশন মিলনায়তনে বাংলাদেশ হোমিওপ্যাথিক পরিষদের জাতীয় কনভেনশন উপলক্ষে আয়োজিত আলোচনা সভায় নাসিম এসব কথা বলেন। বিএনপি নেতাদের উদ্দেশে মোহাম্মদ নাসিম বলেন, বেগম খালেদা জিয়াকে কেন আমরা গ্রেপ্তার করতে যাব। আওয়ামী লীগ যদি প্রতিহিংসাপরায়ণ হতো তাহলে বঙ্গবন্ধু হত্যার বিচার ট্রাইব্যুনালে হতো। কিন্তু আমরা তা করিনি। কাউকে গ্রেপ্তার করার ইচ্ছা আমাদের নেই। নাসিম বলেন, বাংলাদেশের বিচারব্যবস্থা স্বাধীন, আদালত স্বাধীন, কোর্ট স্বাধীন। আদালত যদি কাউকে গ্রেপ্তার করার নির্দেশ দেন, তাহলে আমাদের কী করার আছে, বলেন? অনুষ্ঠানে সভাপতিত্ব করেন জাতীয় কনভেনশনের আহ্বায়ক এ কে এম শহীদ উল্লাহ।